Hui finalitzen els treballs de neteja del riu Palància del Pla d’Ocupació
14 de desembre 2017

![](/media/dwnhcczm/81-img_9672_cuerpo.jpg)  
  
​Hui conclouen les tasques de neteja del llit del riu Palància al seu pas per Sagunt. Estos treballs, realitzats durant un mes i mig per 55 persones contractades mitjançant el Pla d'Ocupació, han suposat la neteja d'aproximadament 101 hectàrees de terreny del riu, des del delta fins al límit del terme municipal amb Petrés. L'alcalde de Sagunt, Quico Fernández, i el regidor de Medi Ambient, Enric Ariño, han visitat este matí el llit acompanyats de tres enginyeres de la secció agroforestal del Pla d’Ocupació per a veure el resultat dels treballs.

  

Les labors realitzades han consistit en esbrosse, poda, retirada d'arbres morts i eliminació de l'excés de vegetació oclusiva. No obstant açò, els responsables de la neteja han destacat que la major part de la faena l'ha ocupat la retirada d'enderrocs i de tot tipus de fem. Per açò, des del consistori es vol fer una crida al civisme, per a conservar el riu net i que tota la ciutadania puga gaudir-lo.

L’alcalde de Sagunt, Quico Fernández, ha apuntat que **“esta és una de les actuacions més rellevants del Pla d'Ocupació. El riu és un espai perquè la ciutadania el disfrute i era un niu de fem perquè la gent s'ha dedicat durant dècades a tirar enderrocs. Hem fet esta neteja perquè la gent veja les possibilitats del riu, un espai on es pot passejar, fer esport, etc.”.**

En la mateixa línia, Enric Ariño, regidor de Medi Ambient ha declarat que **“encara que també s'ha treballat en camins rurals, el més visible és el treball realitzat en el riu, que estava fet malbé paisatgísticament. La intenció és millorar-lo i consolidar-lo en el futur i, ara, demanar a la ciutadania, a més de que el disfrute i el passege, que el faça seu. La millor manera de fer-ho és no embrutant-lo”.**

Fernández també ha assenyalat que **“queda molt per fer”**, com per exemple la senda blava i tota la zona del delta quan puguen tirar-se les casetes, apuntava. També ha explicat que **“la idea és convertir el riu en un espai central d'oci”** i destacava les múltiples possibilitats **“d’este espai tan especial que tenim en la nostra ciutat”**. En esta línia, afegia que **“esperem que la Confederació Hidrogràfica del Xúquer ens permeta continuar treballant i anar dotant-lo d'algun altre servei”** i ressaltava de nou la importància de **“no embrutar-lo i mantenir-lo net”** perquè la ciutadania puga gaudir-lo.

El Pla d'Ocupació d'enguany ha suposat una inversió d'1.954.000 € amb la qual s'ha contractat a 127 treballadors i treballadores durant 6 mesos, que van a tindre dret a prestacions posteriors. A més, en este Pla d'Ocupació s'ha posat especial atenció a la contractació de dones i de persones en risc d'exclusió social o discriminació laboral.​

  

![](/media/a1ghbtmb/81-img_9681_cuerpo.jpg)  

*   [](http://www.facebook.com/sharer.php?u=https://aytosagunto.es/va/actualitat/hui-finalitzen-els-treballs-de-neteja-del-riu-palancia-del-pla-d-ocupacio/ "Facebook")
*   [](http://twitter.com/share?url=https://aytosagunto.es/va/actualitat/hui-finalitzen-els-treballs-de-neteja-del-riu-palancia-del-pla-d-ocupacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/hui-finalitzen-els-treballs-de-neteja-del-riu-palancia-del-pla-d-ocupacio/ "Linked In")
*   [](mailto:?body=https://aytosagunto.es/va/actualitat/hui-finalitzen-els-treballs-de-neteja-del-riu-palancia-del-pla-d-ocupacio/)